MT Il-Ġurnal Uffiċjali tal-Unjoni Ewropea C 73/15

Rapport Finali tal-Uffiċjal tas-Seduta (1)

COMP/39.847 – E-BOOKS

2013/C 73/06

(1) Dan il-proċediment jikkonċerna ċerti prattiki miftiehma li jirrigwardaw il-bejgħ ta’ kotba elettroniċi lill-konsumaturi.

(2) Il-Kummissjoni wettqet spezzjonijiet mingħajr avviż skont l-Artikolu 20(4) tar-Regolament (KE) Nru 1/2003 (2) fl-uffiċċji ta' bosta pubblikaturi f'Marzu 2011 fiż-ŻEE.

(3) Fl-1 ta’ Diċembru 2011, il-Kummissjoni fetħet proċedimenti skont l-Artikolu 11(6) tar-Regolament (KE) Nru 1/2003 u l-Artikolu 2(1) tar-Regolament tal-Kummissjoni (KE) Nru 773/2004 (3) kontra ħames pubblikaturi (4) u Apple Inc.

(4) Fit-13 ta’ Awwissu 2012, il-Kummissjoni adottat valutazzjoni preliminari skont l-Artikolu 9(1)tar-Regolament (KE) Nru 1/2003 fir-rigward tal-kondotta ta’ erba’ pubblikaturi (Hachette, Harper Collins, Holtzbrinck/Macmillan, Simon & Schuster) kif ukoll Apple, b’rabta mal-bejgħ ta' kotba elettroniċi lill-konsumaturi. Fil-valutazzjoni preliminari, il-Kummissjoni kienet tal-fehma li, billi l-bejgħ tal-kotba elettroniċi nqaleb b'mod konġunt minn mudell ta' bejgħ bl-ingrossa għal mudell ta' aġenzija bl-istess termini ewlenin fuq bażi globali, l-erba' pubblikaturi u Apple bdew prattika miftiehma bil-għan li joħolqu żieda fil-prezzijiet tal-bejgħ bl-imnut ta' kotba elettroniċi fiż-ŻEE jew li jfixklu l-possibbiltà ta' prezzijiet orħos tal-kotba elettroniċi fiż-ŻEE, bi ksur tal-Artikolu 101 tat-TFUE u l-Artikolu 53 tal-Ftehim taż-ŻEE.

(5) L-erba’ pubblikaturi msemmija hawn fuq kif ukoll Apple offrew impenji sabiex jissodisfaw it-tħassib tal-Kummissjoni (5). Fid 19 ta’ Settembru 2012, il-Kummissjoni ppubblikat avviż f’Il-Ġurnal Uffiċjali tal-Unjoni Ewropea b’konformità mal-Artikolu 27(4) tar-Regolament (KE) Nru 1/2003, li jagħti taqsira tal-każ kif ukoll tal-impenji u jistieden lill-partijiet terzi biex iressqu l-osservazzjonijiet tagħhom dwar il-proposta (6). It-test tas-suq ikkonferma li l-impenji huma adattati biex jindirizzaw it-tħassib tal-Kummissjoni dwar il-kompetizzjoni.

(6) Fid-deċiżjoni tagħha skont l-Artikolu 9(1) tar-Regolament (KE) Nru 1/2003, il-Kummissjoni tagħmel l-impenji offruti minn ħames impriżi vinkolanti fuqhom u tikkonkludi li fid-dawl tal-impenji offruti, ma għadx hemm raġunijiet għal azzjoni min-naħa tagħha, u għalhekk il-proċedimenti f'dan il-każ għandhom jintemmu.

(7) Minħabba li Pearson, il-kumpanija azzjonarja tal-grupp Penguin ma offriet l-ebda impenn, il-Kummissjoni għadha qed tinvestiga l-kondotta ta' Pearson u l-kompatibilità tagħha mal-Artikolu 101 tat-TFUE u l-Artikolu 53 tal-Ftehim taż-ŻEE.

(8) Jiena ma rċevejt l-ebda talba jew ilment mingħand l-ebda parti għall-proċedimenti tal-każ preżenti (7). Fid-dawl ta' dan, inqis li f’dan il-każ ġie rrispettat l-eżerċitar effettiv tad-drittijiet proċedurali tal-partijiet kollha.

Brussell, is-27 ta’ Novembru 2012. Michael ALBERS

(1) Skont l-Artikoli 16 u 17 tad-Deċiżjoni 2011/695/UE tal-President tal-Kummissjoni Ewropea tat-13 ta’ Ottubru 2011 dwar il-funzjoni u t-termini ta’ referenza tal-uffiċjal tas-seduta f’ċerti proċedimenti dwar il-kompetizzjoni (ĠU L 275, 20.10.2011, p. 29).

(2) Ir-Regolament tal-Kunsill (KE) Nru 1/2003 tas-16 ta' Diċembru 2002 fuq l-implimentazzjoni tar-regoli tal-kompetizzjoni mniżżlin fl-Artikoli 81 u 82 tat-Trattat (ĠU L 1, 4.1.2003, p. 1).

(3) Ir-Regolament tal-Kummissjoni (KE) Nru 773/2004 tas-7 ta' April 2004 dwar it-tmexxija ta' proċeduri mill-Kummissjoni skont l-Artikolu 81 sa 82 tat-Trattat tal-KE (ĠU L 123, 27.4.2004, p. 1).

(4) Il-ħames pubblikaturi huma Hachette Livre SA, HarperCollins Publishers, L.L.C. u HarperCollins Publishers Limited, Georg von Holtzbrinck GmbH & Co. KG u Verlagsgruppe Georg von Holtzbrinck GmbH, Simon & Schuster, Inc. Simon & Schuster (UK) Ltd u Simon & Schuster Digital Sales, Inc. u Pearson Plc.

(5) L-impenji offruti mill-Erba’ Pubblikaturi u Apple huma disponibbli fuq http://ec.europa.eu/competition/elojade/isef/case_details.cfm?proc_code=1_39847

(6) Komunikazzjoni mill-Kummissjoni ppubblikata skont l-Artikolu 27(4) tar-Regolament tal-Kunsill (KE) Nru 1/2003 fil-Każ COMP/39.847/E-BOOKS (notifikata bid-dokument numru C(2012) 6552) (ĠU C 283, 19.9.2012, p. 7).

(7) B’konformità mal-Artikolu 15(1) tad-Deċiżjoni 2011/695/UE, il-partijiet għall-proċedimenti li joffru impenji skont l-Artikolu 9 tar-Regolament (KE) Nru 1/2003 jistgħu jirrikorru għall-uffiċjal tas-seduta fi kwalunkwe stadju tal-proċedura sabiex ikun żgurat l-eżerċizzju effettiv tad-drittijiet proċedurali tagħhom.